คปภ.ขู่ห้ามบอร์ดวิคเตอรีโยกทรัพย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — คปภ.จี้วิคเตอรีประกันภัยเร่งแก้ปัญหาเงินกองทุนติดลบ ก่อนโดยเพิ่มโทษห้ามเคลื่อนย้ายทรัพย์สินบริษัท
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า หากฝ่ายบริหารของบริษัท วิคเตอรี ประกันภัย (ประเทศไทย) ไม่สามารถแก้ไขปัญหาเรื่องเงินกองทุนที่ติดลบอยู่ 37 ล้านบาท ให้กลับมาเป็นบวกได้ภายในวันที่ 31 ม.ค.นี้ ตามที่ คปภ.กำหนดไว้ ทาง คปภ.ก็ต้องนำข้อมูลมาพิจารณาว่าบริษัทมีความคืบหน้าในการแก้ไขปัญหามากน้อยเพียงใด ซึ่งหากพบว่าไม่มีความคืบหน้า ก็จะใช้มาตรการเพิ่มบทลงโทษต่อไป 
สำหรับบทลงโทษนั้นจะเป็นแบบเดียวกับที่เคยลงโทษบริษัท ลิเบอร์ตี้ประกันภัย ที่ห้ามกรรมการบริษัททำการเคลื่อนย้ายทรัพย์สินออกจากบริษัทโดยเด็ดขาด แต่ยังคงให้อำนาจกรรมการสามารถสั่งจ่ายค่าสินไหมให้กับลูกค้าและจ่ายเงินเดือนให้กับพนักงานได้อยู่
สาเหตุหลักที่บริษัท วิคเตอรี ประกันภัย มีเงินกองทุนติดลบ เนื่องจากบริษัทได้นำเงินไปลงทุนโดยไม่เป็นไปตามที่กฎหมายกำหนด และอยู่ในลักษณะอันอาจเป็นเหตุให้เกิดความเสียหายแก่ผู้เอาประกันภัยหรือประชาชน จึงทำให้ คปภ.ต้องออกคำสั่งให้บริษัทหยุดขยายกิจการเป็นการชั่วคราวจนกว่าจะแก้ไขปัญหาเรื่องเงินกองทุนติดลบได้ 
ทั้งนี้ การห้ามขยายกิจการครอบคลุมถึงเรื่องการรับประกันภัยรายใหม่หรือการขยายวงเงินการรับประกันภัยของกรมธรรม์เดิมที่มีอยู่ การเพิ่มความเสี่ยงในการลงทุนประกอบธุรกิจอื่นของบริษัท การก่อภาระผูกพันเพิ่มเติม เว้นแต่เป็นการดำเนินการตามภาระผูกพันที่มีอยู่ การทำสัญญาแต่งตั้งตัวแทนหรือนายหน้าประกันวินาศภัยเพิ่มเติม รวมถึงการรับโอนกิจการของบริษัท